

**Rear Admiral J. V. Bainimarama, CF(Mil),OSt.J,MSD,jssc,psc**

**Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, iTaukei Affairs, Sugar Industry and Lands and Mineral Resources**

**VOSA E NA KENA SOLI NA LAISENI VEI IRATOU NA VUGALEI LANDOWNERS AND SAWMILLERS ASSOCIATION**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Waidra Vakarauwai 10 Me, 2014

Kasavu, NAITASIRI 10 na Kaloko e na Mataka

**Ni tiko saka na Turaga na Tui Vugalei;**

**Kei Kemuni na Turaga, Marama ka vaka kina na Tabagone na Lewe ni Matavuvale ni Vugalei Landowners and Sawmillers Association.**

Ni sa bula vinaka.

Taumada au na via vakavinavinakataka na veikidavaki vakavanua e vakayacori e na vuku ni Matanitu e na mataka ni kua.

**I Naki ni Mahogany Industry Development Decree**

Au na via vakananuma ga vei keda na yavu lelevu e virikotori e na lawa ka vakatokai na Mahogany Industry Development Decree ni 2011, o koya e vakavuna me mai soli kina edaidai na nomudou Laiseni.

1. Vakalevutaki ni votavota (*Currently 9% of FHCL’s annual expenditure*) e ra taura na iTaukei ni qele ka tei tiko na mahogany e na nodra qele. (*fair return to landowners*).
2. Me tawamudu na cakacakataki ni tei oqo na mahogany (*sustainability*).
3. Me qaravi talega e Viti na cakacaka ni ta yaya mai na

Mahogany ka tamusuki e Viti (*value adding in Fiji*).

1. Me dua na i voli ka vakarogoroi Viti (*branding*).
2. Me okati talega na wasei ni votavota ni veivakatorocaketaki vei ira na lewe i Viti (*promote interest of people of Fiji*)

E dina ni sa tekivu tiko mai na musuki ni yau bula oqo na Mahogany e na 2003, ia au vakabauta ni a sega sara ni vakavotukana na vua ni cakacaka vei kemuni na iTaukei ni qele ka vaka kina vua na Matanitu.

1. Tekivu mai na 1998, e a sotava tikoga na dredre vakailavo na kabani na Fiji Hardwood Corporation Limited ka veivueti tiko na Matanitu, e dina ga ni dodonu me a sa tu vaka i koya na kabani.
2. Sega ni qaravi vakavinaka na teivaki tale ni veikau ka sa mai musu oti me tekivu mai na 2003.
3. Lailai na cakacaka ni Ta yaya (value adding) ka vakayacori e Viti.
4. Lailai na votavota ni vua ni cakacakataki ni Mahogany e gole vei kemuni na iTaukei ni qele.

Na noqu Matatinu sa qai mai vakadavora e dua na iwalewale vou ni veiqaravi e na 2011 ka wili tiko kina na tavoci ni lawa vou na Mahogany Industry Development Decree.

E se qai yabaki rua tikoga na kena vakamuri ni lawa oqo. Au kerea kina na nomuni veitokoni e na kena vakamuri kei na nomuni vakarogoya tale mai kina Matanitu na vei dredre e so ni sotava tikoga, ka a dodonu me sa cegu e na kena muri na Decree oqo.

Oqo me rawa ni tuvani tale vakamatau na veiveisau me rawa ni vakataucokotaki kina na gagadre se na yavu lelevu ni lakolako vou ni cakacakataki ni yau qo na Mahogany. Au via vakaraitaka eke ni sa tiko nikua e dua na Consultant e kauta mai na Matanitu me tekivuna na vakadidike e na kena vakaqaqacotaki na kabani na Fiji Hardwood Corporation Limited.

**Vakaitavi ni iTaukei ni Qele**

Au na via vakavinavinaka vakalevu vei kemuni na iTaukei ni qele ka ra sa vakaitavi tiko mai e na cakacakataki ni yau bula oqo na Mahogany. Vei kemuni na tauri Konitaraki tiko, vei kemuni ni sa vakalaiseni tiko, me vakataki Bua Mahogany Landowners kei na Nukurua Holdings, ka vaka kina vei kemuni na cakacaka tiko e na Fiji Hardwood Corporation Limited.

Na neitou takete tiko e na i lakolako vou oqo me vakalevutaki na ivotavota ni lavo vei kemuni na iTaukei ni qele ka vure mai na vakabisinitaki ni yau qo na mahogany.

Au na bolei kemuni na iTaukei ni qele oni sega ni vakalaiseni ni voli kau mo ni vakaitavitaki kemuni vakalevu e na cakacaka vaka-konitaraki e vakarautaka na kabani na Fiji Hardwood Corporation Limited. Au rogoca ni dua ga na-i-ka-tolu (1/3) ni cakacaka oqo o ni qarava tiko na iTaukei ni qele.

Sa oti oqo e tini na yabaki na musuki ni kau, ka sa dodonu me na matata vei kemuni na gaunisala se na “strategy” cava e dodonu mo ni na muria me rawa mo ni qarava taucoko kina na cakacaka vaka-konitaraki ka solia tiko na kabani na Fiji Hardwood Corporation Limited.

Ia, sa dodonu mo ni vakarautaki kemuni talega mo ni na sotava kina na vei colacola kei na veivakabauti e lako vata tiko mai kei na vei konitaraki oqo.

Au na vakauqeta na tuvani vakamatau ni kena cicivaki na nomudou kabani, me dou digitaki ira na manidia vinaka ka solia vei ira na galala me ra cicivaka kina na konitaraki eso ka sa tiko rawa vei kemudou.

Ni veisemati vakalevu kei na vale ni volavola ni Fiji Mahogany Trust me rawa ni veisemati kei ira na tabana e rawa ni vukea na nomuni kerekere.

**VLSAL Licence**

E na tikini gauna oqo, au na via vakavinavinakataka na Matavuvale na Vugalei Landowners & Sawmillers Association (VLSAL) e na nodratou sa mai digitaki me dua vei ira na matavuvale vaka bisinisi me ratou vaka laiseini e na voli tolo ni kau.

Ia, sa lako vata tale tikoga yani na veivakabauti ni dou na sotava tiko na *“terms and conditions”* ni Laiseni.

Sa na gadrevi na duavata kei na nomudou dina e na qarava na vei itavi e so dou a biuta vata yani e na nomudou kerea yani na Laiseni. E na rawarawa sara vua na Matabose ni Mahogany Council me na kauta laivi tale na laiseni kevaka e dou sega ni rokova tiko na *”terms & conditions”* ni laiseni.

Ia ke dou qarava vinaka, e na rawa ni vakalevutaki tale na nomudou ivotavota.

Au na bolei kemudou tale tikoga me *“growth-based”* na nomudou Matavuvale ka me i dusidusi se i sabolo vinaka ni bisinisi ni iTaukei ni qele e na cakacakataki ni yau qo na Mahogany.

E na rawa ga na tatadra oqo kevaka e yavutaki na nomudou matavuvale se bisinisi e na:

1. Duavata kei na Domo Dua;
2. Dina e na qaravi itavi;
3. Veirogorogoci vakabibi e na loma ni matavuvale;
4. Vakatulewa savasava;
5. Vuli mai e na vei sasaga vakabisinisi eso ka rawa ni vakavinakataka na cicivaki ni nomudou soqosoqo

**I Vakasala Raraba**

Me’u tinia e na veivakauqeti raraba vei keda kece.

Ni roro tiko mai na Veidigidigi e na vula o Sepiteba, au na vakauqeti kemuni mo ni laki vakadeitaka na nomuni vakaitavi ke oni se bera ni vola yaca tiko.

Vei keda ka sa vola yaca oti, ni digidigi vakayalomatua ka digitaki ira na mata e rawa ni kauta mai vei kemuni na veisau me vakavinakataki ka laveti kina na bula raraba e na nomuni itikotiko kei na noda vanua lomani oqo o Viti.

Ni tiko saka na Turaga ni Vanua, Marama kei kemuni na Tabagone e na loma ni matavuvale na Vugalei Landowners & Sawmillers Association Limited, mai dua tiko noqu i tavi na mataka e dai me i kuri ni Laiseni ka na vakarau soli tiko, sa va saka tiko ya na kena levu.

Vinaka vakalevu.

\_\_\_\_\_\_\_\_\_\_\_\_\_\_\_\_\_\_\_